Дызэрыгушхуэ уэрэджыIакIуэ
УэрэджыIакIуэ цIэрыIуэ, дунейпсо фестивалхэм я лауреат Молэ Артур жэпуэгъуэм и 26-м Налшык, Профсоюзхэм щэнхабзэмкIэ я унэм, щитащ «Сыщалъхуа си Хэку» концерт гукъинэжыр. Пшыхьыр иригъэкIуэкIащ пародист Дым Елдар.
Молэ Артур уэрэд жеIэ
"Асса" сабий ансамблыр
Ташло Алий
Хьэкъул Оксанэ
Насып Дианэ
Азычэ Замир
— Диреспубликэм и мызакъуэу, Владикавказ, Москва, Санкт-Петербург къалэхэм къыщацIыху, республикэ, урысейпсо, дунейпсо зэхьэзэхуэхэм ехъулIэныгъэфIхэмрэ саугъэтхэмрэ къыщызыхьа Молэ Артур оперэ, эстрадэ уэрэджы-IакIуэщ, бас-баритон макъ лъэщ зиIэщ. Ди цIыхубэ уэрэдыжьхэри абы фIыуэ къохъулIэ, гум дыхьэу егъэзащIэ, — жиIащ Дымым.
Молэ Артур Iуащхьэмахуэ и щыгум мы гъэмахуэм щыдэкIам, «Андемыркъан» адыгэ цIыхубэ уэрэдыжьыр игъэзащIэу траха видеомкIэ концертыр къызэIуахащ. АдэкIэ абы жиIащ Магомаев Муслим, Пресли Элвис, нэгъуэщIхэми ягъэзащIэ уэрэдхэм ящыщхэр. Къыхэгъэщыпхъэщ Артур фонограммэ къызэримыгъэсэбэпар, и макъ гуакIуэр дэтхэнэми зэрызыхищIар, уеблэмэ абы дежьууахэри зэрымымащIэр.
Концертыр щIэщыгъуэу, гъэщIэгъуэну екIуэкIащ. Ар ягъэдэхащ УФ-м щIыхь зиIэ и артист Ташло Алий, уэрэджыIакIуэхэу Хьэкъул Оксанэ, Азычэ Замир, Насып Дианэ сымэ, «ДжэгуакIуэ» цIыхубэ ансамблым, УФ-ми КъБР-ми щапхъэу къыщалъыта «Асса» сабий ансамблым, нэгъуэщIхэми.
Москва щыпсэу икIи щылажьэ ди хэкуэгъу уэрэджыIакIуэм зэфIэкI зэриIэм аргуэру щыхьэт техъуащ мы пшыхьыр. Молэ Артур фIыщIэ яхуищIащ концертым къыдыхэтахэмрэ абы зыкърезыгъэхьэлIахэмрэ.
ТЕКIУЖЬ Заретэ.
Сурэтхэр Къарей Элинэ трихащ.
